31997L0056
L 333/1
JURNALUL OFÍCIAL AL UNIUNII EUROPENE
DIRECTIVA 97/56/CE A PARLAMENTULUI EUROPEAN ȘI A CONSILIULUI
din 20 octombrie 1997
de efectuare a celei de-a șaisprezecea modificări a Directivei 76/769/CEE privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 100a,
având în vedere propunerea Comisiei (1),
având în vedere avizul Comitetului Economic și Social (2),
hotărând în conformitate cu procedura prevăzută la articolul 189b din tratat (3);
(1)
întrucât trebuie adoptate măsuri pentru a asigura buna funcționare a pieței interne; întrucât aceasta constituie un spațiu fără frontiere interioare, în care se garantează libera circulație a mărfurilor, a persoanelor, a serviciilor și a capitalurilor;
(2)
întrucât funcționarea pieței interne trebuie să ducă atât la îmbunătățirea treptată a calității vieții, cât și la protejarea sănătății și la siguranța consumatorilor; întrucât măsurile propuse prin prezenta directivă sunt în consens cu Rezoluția Consiliului din 9 noiembrie 1989 privind prioritățile viitoare pentru relansarea politicii de protecție a consumatorilor (4);
(3)
întrucât Consiliul și reprezentanții guvernelor statelor membre, întruniți în Consiliu, au adoptat Decizia 90/238/Euroatom, CECA, CEE de adoptare a unui plan de acțiune pe perioada 1990-1994 în cadrul programului Europa împotriva cancerului (5);
(4)
întrucât, pentru consolidarea protecției sănătății și a siguranței consumatorilor, este necesar ca substanțele clasificate drept cancerigene, mutagene sau toxice pentru reproducere, precum și preparatele conținând respectivele substanțe, să nu fie introduse pe piață la dispoziția publicului larg;
(5)
întrucât Directiva 94/60/CE a Parlamentului European și a Consiliului din 20 decembrie 1994 de efectuare a celei de-a paisprezecea modificări a Directivei 76/769/CEE privind apropierea actelor cu putere de lege și a actelor administrative ale statelor membre referitoare la restricțiile privind introducerea pe piață și utilizarea anumitor substanțe și preparate periculoase (6) stabilește o listă sub formă de apendice la punctele 29, 30 și 31 din anexa I la Directiva 76/769/CEE (7), care enumeră substanțele clasificate drept cancerigene, mutagene și toxice pentru reproducere de categoria 1 sau 2; întrucât respectivele substanțe și preparatele care le conțin nu pot fi introduse pe piață la dispoziția publicului larg;
(6)
întrucât Comisia va prezenta Parlamentului European și Consiliului o propunere în vederea completării listei, în cel târziu șase luni după publicarea unei adaptări la progresul tehnic a anexei I la Directiva 67/548/CEE (8) conținând lista substanțelor clasificate drept cancerigene, mutagene sau toxice pentru reproducere de categoria 1 sau 2;
(7)
întrucât au fost luate în considerare riscurile și avantajele substanțelor nou clasificate drept cancerigene, mutagene sau toxice pentru reproducere de categoria 1 sau 2;
(8)
întrucât Directivele 93/101/CE (9) și 94/69/CE ale Comisiei (10) de efectuare a celei de-a douăzecea și, respectiv, a douăzeci și una adaptări la progresul tehnic a Directivei 67/548/CEE și, în special, a anexei I la directiva menționată anterior prevăd peste 800 de substanțe nou clasificate drept cancerigene, mutagene sau toxice pentru reproducere de categoria 1 sau 2; întrucât aceste substanțe trebuie adăugate la punctele 29, 30 și 31 din apendicele la anexa I la Directiva 76/769/CEE;
(9)
întrucât, din motive de transparență și claritate, anexa I la Directiva 76/769/CEE trebuie modificată în ceea ce privește punctele 29, 30 și 31, iar apendicele la anexa I la directiva menționată anterior trebuie înlocuit cu un apendice consolidat;
(10)
întrucât prezenta directivă nu afectează legislația comunitară care prevede cerințele minime privind protecția lucrătorilor, instituită de Directiva 89/391/CEE (11) și de directivele individuale adoptate în temeiul acesteia, în special Directiva 90/394/CEE (12),
ADOPTĂ PREZENTA DIRECTIVĂ:
Articolul 1
Anexa I la Directiva 76/769/CEE se modifică după cum urmează:
1.
În coloana intitulată „Condiții limitative”, în dreptul punctelor 29, 30 și 31, al doilea paragraf se înlocuiește cu următorul text:
„Fără a aduce atingere aplicării altor dispoziții comunitare privind clasificarea, ambalarea și etichetarea substanțelor și preparatelor periculoase, ambalajul respectivelor substanțe și preparate trebuie să poarte, în mod lizibil și permanent, inscripția următoare:
«Exclusiv pentru uz profesional».”
2.
Apendicele se înlocuiește cu textul din anexa la prezenta directivă.
Articolul 2
(1) Statele membre adoptă și publică, până la 4 decembrie 1998, actele cu putere de lege și actele administrative necesare pentru a se conforma prezentei directive. Statele membre informează de îndată Comisia cu privire la aceasta.
Statele membre aplică prezentele dispoziții de la 1 martie 1999.
(2) Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitățile de efectuare a acestei trimiteri.
Articolul 3
Prezenta directivă se adresează statelor membre.
Adoptată la Bruxelles, 20 octombrie 1997.